Hannah Dugan

Cyfreithiwr a barnwr o Unol Daleithiau America yw Hannah C. Dugan (ganwyd 1959). Mae'n hanu o Sir Milwaukee, Wisconsin. Cyn ei gwasanaeth barnwrol, treuliodd Dugan ei gyrfa yn gweithio gyda sefydliadau cymorth cyfreithiol. Roedd hi'n gyfarwyddwr gweithredol i sefydliad ar gyfer elusennau Catholig yn nhalaith Wisconsin. Bu'n lywydd ar Gymdeithas Bar Milwaukee hefyd (1999-2000).

Mae hi wedi bod yn Farnwr Llys Cylchdaith Wisconsin ar gyfer Sir Milwaukee ers 2016, ond ers mis Ebrill 2025, mae hi o dan dditiad troseddol ar ôl cael ei harestio gan y Swyddfa Ymchwilio Ffederal (FBI) a’i chyhuddo o gynorthwyo mewnfudwr anghyfreithlon i osgoi cael eu harestio, yn ôl honiadau Cyfarwyddwr yr FBI, Kash Patel. 

Graddiodd Dugan o Ysgol y Gyfraith Prifysgol Wisconsin ym 1987 a bu'n dysgu cyrsiau'r gyfraith ym Mhrifysgol Marquette ac Ysgol y Gyfraith Prifysgol Seattle.

Ar 18 Ebrill 2025, cyhoeddodd Gorfodaeth Mewnfudo a Thollau yr Unol Daleithiau (ICE) warant i arestio Eduardo Flores-Ruiz, mewnfudwr anghyfreithlon 30 oed o Fecsico a gyhuddwyd o gurfa (misdemeanor battery), ac a oedd i fod i ymddangos yn y llys gerbron Dugan. Yn ôl y Milwaukee Journal Sentinel, hysbysodd Prif Farnwr Cylchdaith Sir Milwaukee, Carl Ashley, Dugan o’r warant hon trwy e-bost, ac ymatebodd Dugan iddo gan ddweud “ni chyflwynwyd gwarant yn y cyntedd ar y chweched llawr”. Yn ôl affidafid a ffeiliwyd gan swyddog FBI i gefnogi’r gŵyn droseddol yn ei herbyn, roedd Dugan “yn amlwg yn ddig” pan glywodd fod swyddogion ICE yn aros y tu allan i’w hystafell llys i arestio Flores-Ruiz. Gohiriodd Dugan wrandawiad Flores-Ruiz a'i gyfarwyddo ef a'i gyfreithiwr i adael trwy allanfa ystafell reithgor breifat yn lle'r fynedfa gyhoeddus. Yna gadawodd Flores-Ruiz yr adeilad a ffoi rhag y swyddogion ICE, a aeth ar ei ôl a'i arestio lle mae W. State Street a 10th Street yn croesi.  Mae Flores-Ruiz yn cael ei dal yng Nghyfleuster Cadw Dodge yn Juneau.

Ar 25 Ebrill 2025, ymddangosodd Dugan gerbron Barnwr Ynad yr Unol Daleithiau Stephen C. Dries. Cafodd ei chyhuddo o ddau achos ffeloniaeth o rwystro a chuddio unigolyn.

 Cyfeiriadau 

Categori:Barnwyr o'r Unol Daleithiau
Categori:Genedigaethau 1959